### NN 65/2022 (8.6.2022.), Odluka o naknadi za razvoj trgovačkog društva Vodovod Osijek d.o.o., Osijek

Vodovod – Osijek d.o.o.

944

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19), članka 23. stavka 1. postavka 4. Zakona o vodnim uslugama (NN 66/19) i članka 23. Društvenog ugovora VODOVOD-OSIJEK d.o.o., Skupština trgovačkog društva VODOVOD-OSIJEK d.o.o. na 71. sjednici održanoj dana 31. svibnja 2022. godine, donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi (u daljnjem tekstu: Odluka) utvrđuje se obveza plaćanja naknade za razvoj na području nadležnosti javnog isporučitelja vodnih usluga VODOVOD-OSIJEK d.o.o. (u daljnjem tekstu: Isporučitelj) te se utvrđuju:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Na području pružanja vodnih usluga Isporučitelja koje čine područja: Grada Osijek i općine: Antunovac, Čepin (naselja Livana i Beketinci), Ernestinovo, Erdut, Vuka, Vladislavci i Šodolovci plaća se naknada za razvoj.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je:

– za korisnike koji koriste vodu isključivo iz vodoopskrbnog sustava – jedinica mjere je m³ isporučene vode iz vodoopskrbnog sustava,

– za potrošače koji koriste vodu iz vodoopskrbnog sustava i zahvaćaju vodu i iz drugih izvora - jedinica je mjere m³ isporučene vode iz vodoopskrbnog sustava i jedinica je mjere m³ stvarno ispuštene vode u sustav javne odvodnje,

– za potrošače koji zahvaćaju vodu samo iz drugih izvora – jedinica mjere je m³ stvarno ispuštene vode u sustav javne odvodnje.

Članak 5.

Naknada za razvoj obračunava se u sljedećim iznosima:

A) GRAD OSIJEK

– za korisnike vodne usluge u stambenom prostoru iz članka 4. podstavka 1. ove odluke u iznosu od 1,38 kn po m³ vode isporučene putem vodoopskrbnog sustava

– za korisnike vodne usluge u poslovnom prostoru iz članka 4. podstavka 1. ove odluke u iznosu od 2,38 kn po m³ vode isporučene putem vodoopskrbnog sustava

– za potrošače iz članka 4. podstavka 2. ove odluke u iznosu od 1,00 kn po m3 vode isporučene putem vodoopskrbnog sustava i u iznosu od 1,38 kn po m3 stvarno ispuštene vode u sustav javne odvodnje

– za potrošače iz članka 4. podstavka 3. ove odluke u iznosu od 1,38 kn po m3 stvarno ispuštene vode u sustav javne odvodnje.

B) OPĆINE ANTUNOVAC, ERNESTINOVO, ŠODOLOVCI, VLADISLAVCI, VUKA

– za korisnike iz članka 4. podstavka 1. ove Odluke u iznosu od 2,38 kn po m³ vode isporučene putem vodoopskrbnog sustava,

– za potrošače iz članka 4. podstavka 2. ove Odluke u iznosu od 1,00 kn po m3 vode isporučene putem vodoopskrbnog sustava i u iznosu od 1,38 kn po m3 stvarno ispuštene vode u sustav javne odvodnje,

– za potrošače iz članka 4. podstavka 3. ove Odluke u iznosu od 1,38 kn po m3 stvarno ispuštene vode u sustav javne odvodnje.

C) OPĆINA ČEPIN (naselja Livana i Beketinci)

– za korisnike iz članka 4. podstavka 1. ove Odluke u iznosu od 2,00 kn po m³ vode isporučene putem vodoopskrbnog sustava.

D) OPĆINA ERDUT

– za korisnike iz članka 4. podstavka 1. ove Odluke u iznosu od 1,70 kn po m³ vode isporučene putem vodoopskrbnog sustava,

– za korisnike iz članka 4. podstavka 2. ove Odluke u iznosu od 1,70 kn po m3 vode isporučene putem vodoopskrbnog sustava i u iznosu od 1,70 kn po m3 stvarno ispuštene vode u sustav javne odvodnje,

– za korisnike iz članka 4. podstavka 3. ove Odluke u iznosu od 1,70 kn po m3 stvarno ispuštene vode u sustav javne odvodnje.

Članak 6.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 7.

Isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 8.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za 2022. godinu, koji je objavljen na internetskoj stranici www.vodovod.com.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu Isporučitelja vodnih usluga.

Članak 9.

Nadzor nad obračunom i naplatom naknade za razvoj provodi unutarnja revizija Isporučitelja.

Članak 10.

Stupanjem na snagu ove Odluke, prestaju važiti:

– Odluka o obračunu i naplati naknade za razvoj za financiranje gradnje komunalnih vodnih građevina (Službeni glasnik Grada Osijeka br. 12/13)

– Odluka o obračunu i naplati naknade za razvoj od 15. 12. 2010. g. (Službeni glasnik Općine Antunovac br. 12/10)

– Odluka o obračunu i naplati naknade za razvoj od 21. 3. 2011. g. (Službeni glasnik Općine Ernestinovo br. 1/11)

– Odluka o obračunu i naplati naknade za razvoj Općine Vuka od 20. 12. 2012. g.

– Odluka o obračunu i naplati naknade za razvoj od 29. 5. 2018. g. (Službeni glasnik Općine Erdut br. 75/18)

– Odluka o obračunu i naplati naknade za razvoj od 24. 10. 2012. g. (Službeni glasnik Općine Šodolovci br. 3/12)

– Odluka o obračunu i naplati naknade za razvoj od 23. 12. 2010. g. (Službeni glasnik Općine Vladislavci br. 1/11)

– Odluka o obračunu i naplati naknade za razvoj od 30. 9. 2014. g. (Službeni glasnik Općine Čepin br. 9/14) i Odluka o izmjenama i dopunama Odluke o obračunu i naplati naknade za razvoj od 8. 11. 2017. g. (Službeni glasnik Općine Čepin br. 23/17).

Članak 11.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 8. ove Odluke.

Članak 12.

Ova Odluka objavljuje se u »Narodnim novinama« i stupa na snagu 1. srpnja 2022. godine.

Osijek, 31. svibnja 2022.

Predsjednik Skupštine
 Vodovod-Osijek d.o.o.
 Ivan Radić, mag. oec.
 zastupan po opunomoćeniku
 mr. sc. Igoru Mediću, v. r.